Diari Oficial de la Generalitat Valenciana


Sumari del DOGV 6487, del 24-03-2011 (2011/3306)

ORDE 14/2011, de 15 de març, de la Conselleria d'Educació, per la qual es convoquen ajudes a grups d'investigació per a la constitució i l'acreditació de les xarxes d'excel·lència ISIC (Instituts Superiors d'Investigació Cooperativa) en la Comunitat Valenciana, en l'exercici 2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6487

Data del DOGV
:   24-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/3306


Data del document
:   15-03-2011

Organisme emissor
:   Conselleria d'Educació

Tipus de document
:   Ordre

Descriptors 

:   * ajuda pública

ORDE 14/2011, de 15 de març, de la Conselleria d'Educació, per la qual es convoquen ajudes a grups d'investigació per a la constitució i l'acreditació de les xarxes d'excel·lència ISIC (Instituts Superiors d'Investigació Cooperativa) en la Comunitat Valenciana, en l'exercici 2011. [2011/3306]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, de 10 d'abril, en l'article 52.2 preveu que la Generalitat establirà el seu propi sistema de ciència i tecnologia, i promourà la seua articulació i la cooperació entre els seus agents a fi de fomentar el desenrotllament tecnològic i la innovació per a donar suport al progrés i la competitivitat empresarial de la Comunitat Valenciana. Per això, l'article 79.1 establix que la Generalitat fomentarà la cooperació entre els agents públics i privats que constituïxen el sistema valencià d'investigació, desenrotllament i innovació.  
El progrés econòmic, científic i tecnològic de les últimes dècades ha establit amb claredat que la generació de riquesa i de benestar social es vincula inexorablement a la capacitat de generar coneixement a través de la investigació de qualitat i de convertir-lo en tecnologia i utilitats per a transferir-lo eficaçment al teixit productiu.  
  
Per això, les Corts Valencianes han aprovat la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, un instrument efectiu per a l'increment dels estàndards d'investigació pròpia, per a la incorporació i la formació d'investigadors en les institucions pròpies de la Comunitat Valenciana i per a la formació d'investigadors desitjats pels centres d'I+D+i de l'empresa. Este nou marc normatiu està orientat a crear les condicions adequades per a aconseguir nous i ambiciosos objectius d'investigació perquè contribuïsquen al progrés científic, industrial, econòmic i social de la Comunitat Valenciana.  
  
La coordinació de les distintes posicions estratègiques, junt amb els principis sobre els quals s'instrumenta la llei, permetrà realitzar els progressos necessaris que permeten incorporar amb garantia d'èxit la Comunitat Valenciana en l'Espai Europeu d'Investigació (EEI). La mundialització de la investigació i la tecnologia fan que l'Espai Europeu d'Investigació es constituïsca en pedra angular d'una societat europea del coneixement, i que es convertisca en referència clau per a les polítiques d'investigació a Europa. Estes polítiques hauran de disposar d'unes característiques comunes d'ineludible compliment: potenciar la lliure circulació d'investigadors, infraestructures de categoria mundial, així com el foment d'institucions d'investigació excel·lent que duguen a terme una labor efectiva de cooperació dins del sector públic o entre els sectors públics i privats, que formen comunitats virtuals d'investigació, especialitzades en àmbits interdisciplinaris que puguen atraure massa crítica de recursos humans i financers.  
La Llei 2/2009 perseguix, entre altres fins, l'impuls al desenrotllament de la Matriu d'Instituts Superiors d'Investigació Cooperativa (MISIC), amb l'objecte de proporcionar un suport fonamental a la consolidació de la investigació científica i tècnica dins del Marc d'Investigació i Desenrotllament Tecnològic de la Comunitat Valenciana (MIDESTE). En este sentit, es concep la MISIC com una agrupació operativa d'equips d'investigació acreditats, voluntàriament coordinats per a la persecució d'objectius ambiciosos d'interés comú, que servixen de substrat a l'avanç de la ciència i la tecnologia.  
D'acord amb això, el Programa 542.50 Innovació, Transferència i Suport a Infraestructures, que s'inclou en els Pressupostos de la Generalitat per a cada exercici 2011, establix i dota un sistema d'ajudes a la investigació que té entre els seus objectius bàsics potenciar els instituts superiors d'investigació cooperativa dels organismes d'investigació i contribuir, d'esta manera, a l'enfortiment de la capacitat competitiva del sistema valencià d'I+D.  
La Llei 3/2010, de 5 de maig, de la Generalitat, d'Administració Electrònica de la Comunitat Valenciana; el Decret 96/1998, de 6 de juliol, del Consell, pel qual es regulen l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'Administració de la Generalitat; el Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, establixen i regulen la utilització de mitjans telemàtics en les actuacions administratives, tenint en compte expressament les ajudes que es convoquen en esta orde com a procediments i tràmits susceptibles de la tramitació a través del Registre Telemàtic de la Generalitat.  
Per tot això, fent ús de les atribucions que em conferixen l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la Direcció General de Política Científica de data 14 de febrer de 2011 i de conformitat amb esta,  
  
ORDENE  
  
Primer  
Es convoquen les ajudes a grups d'investigació per a la constitució i l'acreditació de les xarxes d'excel·lència ISIC (Instituts Superiors d'Investigació Cooperativa), i s'aproven les bases per les quals se'n regirà la concessió, que s'inclouen com a annex de la present orde.  
  
  
Segon  
Esta convocatòria arreplega accions que s'han de dur a terme durant l'any 2011. La convocatòria es finançarà a càrrec de la línia T7407, secció 09, servici 03, òrgan de gestió 02, del programa pressupostari 542.50 Investigació, Transferència Tecnològica i Suport a Infraestructures, del capítol 7, del pressupost de gastos de la Generalitat per a 2011, per un import global màxim de 195.000 euros.  
Estes ajudes s'emmarquen dins dels programes desenrotllats pel Pla General Estratègic de Ciència i Tecnologia de la Comunitat Valenciana (2010-2015), i tenen, per tant, abast plurianual, i comprenen les anualitats dels exercicis 2012, 2013 i 2014 per l'import global màxim de l'exercici 2011 per a cada una d'estes.   
La dotació de les ajudes per a les posteriors anualitats queda condicionada a l'existència de crèdit suficient en els corresponents pressupostos.  
El pagament anticipat serà possible d'acord amb la Llei 17/2010, de 30 de desembre, de Pressupostos de la Generalitat per a l'any 2011.  
  
DISPOSICIÓ ADDICIONAL  
  
S'ha aplicat el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les ajudes que es convoquen en la present orde no estan subjectes a l'article 107.1 del Tractat de Funcionament de la Unió Europea, pel seu caràcter, perquè es tracta d'activitats primàries dels organismes d'investigació i perquè van dirigides a un col·lectiu que no complix el requisit de l'avantatge econòmic per a una empresa; per tant, no es produïx falsejament de la competència que afecte els intercanvis comercials entre els estats membres.  
  
DISPOSICIONS FINALS  
  
Primera  
Es faculta el director general de Política Científica perquè dicte les resolucions necessàries per a l'aplicació i l'execució de la present orde, i es delega en ell la facultat per a resoldre la concessió o denegació de les ajudes a què es referix esta convocatòria, l'autorització i la disposició del crèdit, i la formulació de propostes de pagament d'estes i la resta d'actes de gestió comptable per a l'execució de la resolució.  
  
  
Segona  
La present orde produirà efectes des de l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (d'ara en avant LRJPAC), i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la publicació de la present orde en el Diari Oficial de la Comunitat Valenciana.  
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present orde en el Diari Oficial de la Comunitat Valenciana.   
  
València, 15 de març de 2011  
  
El conseller d'Educació,  
ALEJANDRO FONT DE MORA TURÓN  
  
  
  
ANNEX  
Ajudes a grups d'investigació per a la constitució  
i l'acreditació de les xarxes d'excel·lència ISIC  
(Instituts Superiors d'Investigació Cooperativa)  
  
Base 1. Objecte i àmbit de la convocatòria  
La present convocatòria regula el procediment de concessió, en règim de concurrència competitiva, d'acord amb els principis de publicitat, transparència, objectivitat, igualtat i no-discriminació, de les ajudes a grups d'investigació perquè impulsen la constitució de les xarxes d'excel·lència ISIC (Instituts Superiors d'Investigació Cooperativa).  
La convocatòria pretén fomentar l'associació voluntària de grups d'investigació, liderats per equips d'excel·lència del Sistema Valencià de Ciència i Tecnologia, per a la constitució d'ISIC.   
Els ISIC tenen com a objectius:  
- liderar la investigació científica i tecnològica d'excel·lència a la Comunitat Valenciana,  
- potenciar el transvasament des del coneixement al benestar de la societat,  
- formar comunitats d'investigació d'alta qualitat, especialitzades en àmbits interdisciplinaris, que puguen atraure el talent de les persones i els recursos econòmics,  
- liderar i participar en programes cooperatius de doctorat i postgrau d'alta qualitat capaç d'atraure a brillants investigadors en formació de l'entorn internacional.  
  
Base 2. Sol·licitants i beneficiaris  
Podran ser sol·licitants i beneficiaris d'estes ajudes els organismes d'investigació de la Comunitat Valenciana.  
Podran presentar propostes, a través de l'organisme d'investigació en què treballen, els investigadors responsables dels grups d'excel·lència Prometeu.  
Podran presentar-se propostes que continguen aliances entre diferents grups d'excel·lència Prometeu, així com amb altres grups d'investigació d'excel·lència nacionals o estrangers. També podran formar part d'estes aliances empreses o organitzacions públiques o privades que faciliten la transferència dels resultats de la investigació.   
Es consideraran grups nacionals d'excel·lència el grups l'investigador principal dels quals tinga reconeguts un mínim de 3 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haja finalitzat com a tal un mínim de 3 projectes d'I+D del Pla Nacional o de programes marc de la Unió Europea. La resta dels membres del grup hauran de presentar una mitjana de 2 trams d'avaluació positiva de l'activitat investigadora per la CNEAI o de 2 projectes dels mencionats en el paràgraf anterior.   
  
Es consideraran grups estrangers d'excel·lència els que presenten resultats anàlegs als espanyols.  
En el cas de propostes conjuntes entre grups de diversos organismes d'investigació, caldrà l'autorització de cada una de les entitats.  
  
En tots els casos, les propostes seran coordinades per l'investigador responsable d'un dels grups d'excel·lència Prometeu.  
  
Base 3. Sol·licituds   
1. Els models d'impresos normalitzats (sol·licituds i la resta de documentació) estaran disponibles en la següent adreça d'Internet: .  
2. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació. Les persones sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en qualsevol dels llocs assenyalats en l'article 38.4 de la Llei 30/1992, de 26 de novembre, modificada per la Llei 4/1999, de Règim Jurídic de les Administracions Públiques i Procediment Administratiu Comú. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat, i la regulació de les notificacions telemàtiques de la Generalitat, s'incorpora el procediment arreplegat en esta orde a l'annex del dit decret, com a procediment susceptible de tramitació a través del Registre Telemàtic de la Generalitat.  
En el cas que els sol·licitants optaren per presentar la seua sol·licitud en una oficina de correus d'Espanya, ho faran en sobre obert perquè cada imprés siga datat i segellat per separat pel personal de correus abans de ser certificat.  
3. La presentació de la sol·licitud comportarà l'autorització a l'òrgan gestor per a demanar els certificats que han d'emetre l'Agència Estatal d'Administració Tributària, la Tresoreria General de la Seguretat Social i la Conselleria d'Economia, Hisenda i Ocupació que acrediten el compliment per la persona sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei General de Subvencions aprovat pel Reial Decret 887/2006, de 21 de juliol. No obstant això, els que sol·liciten estes ajudes podran acreditar directament el compliment de les mencionades obligacions per mitjà de l'aportació de les certificacions corresponents.  
4. A la sol·licitud s'adjunta la següent documentació, a més de l'exigida en la base 4:   
a) La declaració responsable de no estar incursos en les prohibicions previstes en l'article 13 de la Llei 38/2003, General de Subvencions.  
  
b) En el cas d'entitats privades, llevat que la documentació ja es trobe en poder de l'administració actuant, l'imprés de sol·licitud s'acompanyarà d'una còpia dels estatuts o documentació acreditativa de la constitució de l'entitat sol·licitant, i una còpia del document acreditatiu de la representació legal de la persona que dóna conformitat a la sol·licitud en nom de l'entitat sol·licitant. D'altra banda, estes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que preveu l'article 7 de la Llei 11/2003, de 10 d'abril, sobre l'Estatut de les Persones amb Discapacitat.  
  
5. Les sol·licituds hauran de tindre la firma del representant legal de l'entitat i de l'investigador o investigadora responsable de la sol·licitud. En el cas de presentació telemàtica de sol·licituds, la firma de la persona que exercisca la representació legal de l'entitat s'acreditarà per mitjà de la relació firmada de totes les propostes que l'òrgan d'investigació presente.   
6. Només s'admetrà una sol·licitud per investigador o investigadora principal.  
7. La documentació de les sol·licituds desestimades o denegades podrà ser retirada per les persones interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació; passat el termini, les sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
  
  
Base 4. Formalització de sol·licituds  
L'imprés de sol·licitud anirà acompanyat d'un pla estratègic de desenrotllament de l'ISIC que tinga en compte:  
a) La denominació de l'ISIC, amb el seu acrònim.  
b) El projecte científic cooperatiu per a un desenrotllament quadriennal, en el qual es descriga l'oportunitat de la creació de l'ISIC, així com la viabilitat del seu desenrotllament, les àrees i línies científiques que es pretenen desenrotllar (en investigació, en transferència, en postgrau), les distintes accions i actuacions necessàries per a assolir els objectius proposats, així com una memòria econòmica.  
c) El sistema d'avaluació de l'ISIC, amb indicadors i cronograma de seguiment.  
d) Relació de grups que componen la proposta de l'ISIC, amb el detall dels investigadors que s'adscriuen al projecte  
e) En el cas de presentar un pla de formació de postgrau o doctorat internacional, es detallarà la capacitat formativa prèvia que acredite el personal investigador que s'adscriga a l'ISIC.  
f) En el cas de projectes d'actuació de col·laboració amb el sector privat, es presentaran els documents que acrediten tant les vinculacions prèvies entre el grup d'investigació i les entitats privades com els compromisos de les actuacions a desenrotllar.  
g) En el cas d'aliances entre distints grups d'excel·lència, s'haurà de justificar els motius d'estes aliances per al desenrotllament dels programes d'investigació col·laborativa.  
  
Base 5. Termini de presentació  
El termini de presentació de sol·licituds serà d'un mes a partir de l'endemà de la publicació d'esta orde en el Diari Oficial de la Comunitat Valenciana.  
  
Base 6. Naturalesa i quantia de les ajudes  
Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i de selecció, durant un període de quatre anys.  
Estes ajudes s'emmarquen dins dels programes desenrotllats pel Pla General Estratègic de Ciència i Tecnologia de la Comunitat Valenciana (2010-2015) i tenen, per tant, abast plurianual. Les dotacions de les ajudes per a les anualitats 2012, 2013 i 2014 queden condicionades a l'existència de crèdit suficient en els corresponents pressupostos.  
  
Conceptes susceptibles d'ajuda, fins a un màxim de 60.000 euros anuals:  
- personal de gestió i suport a la investigació  
- material fungible  
- viatges, manutenció i allotjament  
- difusió i divulgació de les activitats  
- realització de jornades científiques  
- investigadors invitats   
- altres gastos necessaris per al desenrotllament de les activitats  
Les ajudes concedides, que seran destinades al desenrotllament de les actuacions de col·laboració aprovades, no podran finançar els mateixos gastos que siguen subvencionats pels projectes d'excel·lència vigents de cada un dels grups.  
  
Base 7. Instrucció del procediment  
L'òrgan encarregat de la instrucció del procediment serà l'Àrea d'Ordenació Científica i Investigació de la Direcció General de Política Científica que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
Si la documentació aportada està incompleta o presenta errors esmenables es requerirà, per mitjà d'una publicació en el servidor d'informació de la Conselleria d'Educació les entitats o persones sol·licitants perquè, en el termini de 10 dies esmenen la falta o adjunten els documents preceptius, amb advertència que si no ho fan, es considerarà que desistixen de la seua sol·licitud, d'acord amb el que establix l'article 71 de la LRJPAC i amb els efectes previstos en l'article 42.1 de l'esmentada llei. Addicionalment, també podrà comunicar-se la dita incidència per correu electrònic. Durant el període d'esmena no es podran reformular les sol·licituds presentades.   
  
Les ajudes regulades en la present orde s'atorgaran en règim de concurrència competitiva i, per això, en virtut del que preveu l'article 59.6.b) de la LRJPAC les notificacions es realitzaran per mitjà de la publicació en la pàgina web de la Conselleria d'Educació , i tindran tots els efectes de notificació practicada.  
  
  
Base 8. Avaluació  
Per a l'avaluació de les ajudes, la Direcció General de Política Científica podrà demanar l'assessorament de l'Agència Valenciana d'Avaluació i Prospectiva (AVAP), de l'Agència Nacional d'Avaluació i Prospectiva (ANEP) i/o d'experts nacionals o internacionals de reconegut prestigi designats pel director general de Política Científica, que duran a terme una valoració cientificotècnica de les propostes segons els criteris següents:  
a) Oportunitat i viabilitat de la proposta presentada de creació d'ISIC (20%)  
b) Potencial per a reforçar la seua posició científica en el context internacional (20%)  
c) Potencial de cooperació amb empreses i/o entitats socials per a transferir els resultats del coneixement a la societat (20%)   
d) Qualitat científica dels investigadors adscrits (20%)  
e) Capacitat formativa prèvia del grup i qualitat de la proposta internacional de postgrau o doctorat (20%)  
L'aliança entre grups Prometeu es valorarà amb 10 punts addicionals.  
D'acord amb l'article 22 de la Llei 38/2003, de 17 de novembre, General de Subvencions, una comissió avaluadora composta per la persona que exercisca la direcció de l'Àrea d'Ordenació Científica i Investigació, la direcció del Servici de Gestió de la Investigació i la direcció del Servici de Programes d'Investigació, elevarà, a través de l'òrgan instructor, la corresponent proposta de resolució al director general de Política Científica, en el termini màxim de 15 dies des de la seua constitució.  
  
Base 9. Resolució  
A esta convocatòria s'aplicarà el que disposa l'article 27 de la Llei 38/2003, General de Subvencions: quan l'import de la proposta de resolució provisional siga inferior a la que figura en la sol·licitud presentada, s'instarà el beneficiari a reformular la seua sol·licitud per a ajustar els compromisos i les condicions a la subvenció atorgable. La reformulació haurà de realitzar-se en el termini màxim de deu dies des de la notificació de la proposta de resolució provisional. Si el beneficiari no fa la reformulació en el termini assenyalat, es considerarà que desistix de la seua sol·licitud de l'ajuda mitjançant una resolució.  
Vista la proposta formulada per l'òrgan instructor prevista en la base 8, la concessió o denegació de les ajudes s'acordarà per resolució del director general de Política Científica, per delegació del conseller d'Educació. La resolució del procediment es notificarà a les persones interessades d'acord amb el que preveuen l'article 58 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per mitjà de la publicació en la pàgina web abans mencionada i en el tauler d'anuncis de la Direcció General de Política Científica (av. Campanar, 32, de València). Esta publicació substituirà la notificació de conformitat amb el que preveu l'article 59.6.b) de la LRJPAC. Als efectes del que disposa l'article 18 de la Llei General de Subvencions, la resolució es publicarà també en el Diari Oficial de la Comunitat Valenciana.  
  
El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de sis mesos des de la data de finalització del termini de presentació de sol·licituds. El còmput d'este termini s'interromprà durant el termini requerit per a l'esmena i la millora de sol·licitud per la persona interessada. Transcorregut este termini sense que haja recaigut una resolució, es considerarà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Base 10. Obligacions dels beneficiaris  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.  
2. Els beneficiaris estaran obligats a realitzar les activitats subvencionades en els termes de la resolució de concessió, i a justificar-ne la realització en els terminis establits.  
3. En particular, els beneficiaris estaran obligats a:  
a) Realitzar l'activitat que fonamente la concessió de la subvenció en les dates compreses entre l'1 de gener i el 31 de desembre de 2011. Qualsevol canvi que s'introduïsca en les condicions de realització de l'activitat haurà de ser comunicat a la Direcció General de Política Científica, perquè l'autoritze o la denegue, si és procedent.  
  
b) Acreditar, davant de la Direcció General de Política Científica, la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de l'ajuda.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.   
  
d) Comunicar a la Direcció General de Política Científica l'obtenció de subvencions o d'ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, a efectes del que disposa l'article 30.4 de la Llei General de Subvencions.  
  
e) Reintegrar, quan corresponga segons el que preveu l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i remetre una còpia del document acreditatiu del reintegrament a la Direcció General de Política Científica. En este últim cas, el reintegrament identificarà necessàriament, amb claredat, l'entitat beneficiària i la denominació de la infraestructura o projecte per al qual es va atorgar l'ajuda. De conformitat amb el que disposa l'article 13.2.g, de la Llei 38/2003, General de Subvencions, no podran obtindre la condició de beneficiaris d'estes ajudes les entitats que no es troben al corrent en el pagament d'obligacions per reintegrament de subvencions.  
f) Quan les entitats beneficiàries hagen d'aportar, d'acord amb el que ha establit l'article 47 bis del Text Refós de la Llei d'Hisenda Pública de la Generalitat, garanties per a la bestreta de subvencions, la garantia consistirà en aval bancari per un import igual a la quantitat anticipada, incrementada en l'1% d'esta.  
g) Fer constar en les memòries anuals que es redacten, així com en els treballs i activitats realitzats, el patrocini de la Generalitat.  
h) Fer una declaració responsable de no estar incursos en les prohibicions previstes en l'article 13 de la Llei 38/2003, General de Subvencions.  
i) Dur a terme les operacions necessàries per a distingir els costos i el finançament de les activitats no econòmiques que realitza, les quals es financen a través d'esta convocatòria, d'aquelles que, si és el cas, sí que tinguen caràcter econòmic i siguen assumides per l'entitat beneficiària. A este efecte, presentarà la corresponent declaració responsable referida a este punt.  
j) Difondre els resultats de les investigacions objecte de subvenció.  
  
k) A confeccionar un logo característic de l'ISIC per a utilitzar-lo en totes les expressions del seu funcionament.  
Addicionalment, un any després de la finalització de l'ajuda es presentarà una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
  
Base 11. Gastos subvencionables  
Les ajudes previstes en esta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables els gastos exclosos en este article. En este sentit, els tributs són gastos subvencionables quan el beneficiari de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda. Així mateix, i d'acord amb l'article 19.3 de la Llei 38/2003, l'import de les subvencions en cap cas podrà ser d'una quantia tal que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
  
Base 12. Seguiment i control de les actuacions  
1. El director general de Política Científica establirà els procediments adequats per a fer-ho, i designarà, si és el cas, els òrgans, comissions o experts que considere necessaris per a realitzar les oportunes actuacions de seguiment i comprovació de l'aplicació de l'ajuda.  
  
2. Tota alteració de les condicions tingudes en compte per a la concessió, o, si és el cas, l'obtenció després de la presentació de la sol·licitud d'altres ajudes públiques o privades que, en conjunt, superen el cost de l'activitat, podran donar lloc a la modificació de la resolució de concessió o minoració de la subvenció concedida.   
3. L'incompliment total o parcial dels requisits i obligacions establits en la present orde i la resta de normes aplicables, així com de les condicions que, si és el cas, s'establisquen en la corresponent resolució de concessió comportarà, amb audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.  
b) En cas que s'haja produït el cobrament anticipat, reintegrament total o parcial de l'ajuda concedida, junt amb els interessos de demora corresponents, d'acord amb el que disposa l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) Incompliment de l'obligació de justificació en els termes establits o la justificació insuficient d'esta.  
b) Incompliment de la finalitat per a la qual va ser concedida l'ajuda.  
c) Quan siga acreditada, a través del seguiment que de les accions subvencionades efectue la Direcció General de Política Científica, la inadequació del gasto efectivament realitzat al proposat i adjudicat.  
  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destí de l'ajuda percebuda, els agents encarregats de les dites funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten els dits indicis.  
  
Base 13. Justificació de les ajudes  
1. Els beneficiaris d'estes ajudes, de conformitat amb el que disposa l'article 14.b de la Llei de Subvencions, hauran d'acreditar la realització de l'activitat i el compliment de la finalitat que determine la concessió i gaudi de la subvenció.  
2. Sense perjuí del que disposen les instruccions que puga dictar el director general de Política Científica, els beneficiaris estaran obligats a presentar la següent documentació com a justificació del pagament de les ajudes rebudes:  
a) Certificació expedida per l'òrgan competent on s'expresse que l'ajuda concedida ha sigut degudament registrada en la comptabilitat de l'entitat; que els fons s'han destinat a realitzar l'activitat per a la qual van ser concedits i que la documentació original acreditativa del gasto realitzat i efectivament pagat es troba en les seues dependències, a disposició de la Direcció General de Política Científica, de la Intervenció General de la Generalitat i de la Sindicatura de Comptes, i adjuntar una relació detallada dels gastos realitzats en les actuacions subvencionades per esta subvenció.  
b) Declaració responsable acreditativa del compliment de les obligacions establides en la Llei 38/2003, de 17 de novembre, General de Subvencions. Si concorre el supòsit previst en l'apartat 3 de l'article 31 de la 38/2003, de 17 de novembre, General de Subvencions s'hauran de presentar les ofertes sol·licitades. Quan l'elecció no recaiga en l'oferta econòmica més avantatjosa, haurà de justificar-se l'elecció.  
  
3. El termini per a la presentació de les justificacions acabarà el 31 de gener de 2012 en el cas de les universitats públiques valencianes, el Consell Superior d'Investigacions Científiques i les entitats de l'article 64 del Decret Legislatiu de 26 de juny de 1991, del Govern Valencià, i el 3 de desembre de 2011, per a la resta d'entitats privades, llevat que es fixe un termini distint en la resolució de concessió.  
  
  
Base 14. Cessió de dades  
La participació en la present convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment.